Persvrystelling: Grethe van der Merwe by die WAT se Woordpret | LitNet
Grethe van der Merwe is op 24 November die gaskunstenaar by die volgende Woordpret van die Woordeboek van die Afrikaanse Taal. Grethe is opgelei in klassieke musiek en na ’n BMus-graad aan die US, behaal sy ook ’n MDram-graad met spesialisasie in kabaret. Daarna doseer sy in die Dramadepartement en skryf lirieke vir kabarette en kinderteater.
In 2013 besluit sy op ’n loopbaan as sangeres en stel in 2014 haar eerste CD Ver van hier bekend en in 2017 Jy weet.
Grethe van der Merwe (Foto: Samantha Clifton)
Beyerskloof sal van hul uitsoekwyne kom bekendstel en wyn, sap en ligte verversings is vanaf 12:30 beskikbaar. Grethe kom om 13:00 aan die beurt. Die program duur ongeveer 45 minute en sal dus voor 13:45 ten einde loop.
Kaartjies kos R30 en daar is sitplek vir slegs 50 persone. Skakel Cecile of Tanja voor of op 22 November by 021 887 3113 of kontak die WAT by wat@sun.ac.za om u sitplek te bespreek. Die Buro van die WAT is in Banghoekweg 115, Stellenbosch.
Willem Botha en HemelBesem (Foto: Liné Enslin)
Die mees persoonlike geskenk wat jy vir iemand, of vir jouself, kan gee is ’n woord. HemelBesem verwoord dit goed: "Slegs met woorde maak die lewe sin: Jy kan my woord neem daarvoor. Neem eienaarskap van jou taal en Borg ’n Woord." Hy voeg nou ook by: "Pleks van fisiese geskenke hierdie Kersfees te koop, koop vir jou geliefdes ’n woord, of borg een of twee!"
As jy wil seker wees dat jou geliefde die sertifikaat voor Kersfees ontvang, borg of koop asseblief die woord voor 16 Desember.